5695f4ce0ee1e757c0dd7168d6e9d3b6
Ποιος είναι ο απαραίτητος εξοπλισμός για την αρθροσκοπική χειρουργική;
ostoun.gr
2020.29

Η αρθροσκόπηση απαιτεί έναν εξοπλισμό, που περιλαμβάνει τα εξής:


* τον **αρθροσκοπικό πύργο**, ο οποίος έχει συγκεντρωμένες τις ηλεκτρικές συσκευές που απαιτούνται,
* το **αρθροσκόπιο**, το οποίο ποικίλλει σε διάμετρο, ανάλογα με την άρθρωση που αρθροσκοπούμε,
* ειδικά **αρθροσκοπικά εργαλεία**: υπάρχει μεγάλη ποικιλία κατάλληλων εργαλείων (λαβίδες, μπασκέτες, ψαλίδια και εξειδικευμένα εργαλεία) ανάλογα με την άρθρωση και την επέμβαση που πραγματοποιείται
* κατάλληλο χειρουργικό τραπέζι σε αρθροσκόπηση ώμου, ισχίου, ή πηχεοκαρπικής.



10da6d533c999cd4e52724000a8c2b07
Πώς γίνεται η αρθροσκόπηση; 
ostoun.gr
2020.29

Η αρθροσκόπηση γίνεται σε κατάλληλα εξοπλισμένη αίθουσα χειρουργείου, με τον ασθενή υπό γενική ή υπό περιοχική αναισθησία και από Ορθοπαιδικό Χειρουργό εκπαιδευμένο στην αρθροσκοπική χειρουργική. Εισάγεται το αρθροσκόπιο στην άρθρωση, μέσω της **αρθροσκοπικής πύλης** που γίνεται με μικρή οπή στο δέρμα 2-3mm.


Ακολουθεί έλεγχος της άρθρωσης, ώστε να επιβεβαιώσουμε τα ευρήματα της κλινικής μας εξέτασης, ή να διαγνώσουμε επιπλέον παθήσεις. Τα εργαλεία εισάγονται στην άρθρωση από **δεύτερη αρθροσκοπική πύλη**, μεγέθους 2-3mm επίσης. Ανάλογα με την άρθρωση και το είδος της επέμβασης, ίσως χρησιμοποιηθούν και επιπλέον αρθροσκοπικές πύλες.


Έτσι στο τέλος της επέμβασης ο ασθενής έχει μόνο 2-4 μικρές τομές (2-3 για το γόνατο, ισχίο, ποδοκνημική, πηχεοκαρπική, 3-4 για αγκώνα, ώμο), σε αντίθεση με τις μεγάλες τομές 10-12 εκατοστών που απαιτούσαν παλαιότερες τεχνικές.



7b7e5034414bb556145cb019710af5bd
Ποια είναι τα πλεονεκτήματα της Αρθροσκοπικής Χειρουργικής;
ostoun.gr
2020.29

Τα πλεονεκτήματα της αρθροσκοπικής χειρουργικής επιγραμματικά είναι:


* **Ελάχιστος** τραυματισμός στα μαλακά μόρια της άρθρωσης.
* **Αναίμακτη** επέμβαση.
* **Λεπτομερής** παρατήρηση και εξέταση του εσωτερικού της άρθρωσης. Το αρθροσκόπιο μας επιτρέπει να δούμε οποιαδήποτε περιοχή της άρθρωσης και μάλιστα σε μεγέθυνση 5-10 φορές μεγαλύτερη από την πραγματικότητα.
* Διενέργεια λεπτών χειρουργικών χειρισμών που με ανοικτές μεθόδους δε θα ήταν δυνατόν να επιτελεστούν. Αυτό οδηγεί σε άριστα μετεγχειρητικά αποτελέσματα.
* **Λιγότερος** μετεγχειρητικός πόνος.
* **Ταχύτερη** μετεγχειρητική αποκατάσταση.


